Kredietombud by polisie verkla | Netwerk24
Kredietombud by polisie verkla
Deur Nellie Brand-Jonker 17 Oktober 2019 11:04
Nicky Lala-Mohan, wat in 2015 as die kredietombudsman aangestel is, is afgedank en 'n klag van beweerde finansiële wangedrag is teen hom aanhangig gemaak.
Nicky Lala-Mohan, wat die ombud vir krediet van Februarie 2015 af was. Foto: Verskaf
Die kantoor van die ombud het onlangs aangekondig Lala-Mohan is voorlopig geskors hangende 'n dissiplinêre verhoor waarin hy skuldig bevind is aan finansiële wangedrag ten bedrae van R850 000.
Geen verdere inligting oor wat dit behels, is verskaf nie.
Hy is op 14 Oktober afgedank.
Tefo Raditapole, voorsitter van die ombudsraad, het Dinsdag 'n klag teen Lala-Mohan by die Linden-polisiekantoor ingedien.
Lala-Mohan was voorheen die voorsitter van die ombudsraad.
In die verklaring oor sy aanstelling is destyds gesê hy was twee dekades in die kredietbedryf en was meestal in die bankbedryf in verskeie poste by Standard Bank. Hy was ook 11 jaar by die Bankvereniging.
Die kantoor van die kredietombudsman los klagte van verbruikers en ondernemings op wat negatief deur inligting by die kredietburo's geraak word, of wanneer 'n verbruiker 'n dispuut met 'n kredietverskaffer het.
Lala-Mohan het Donderdagoggend gesê hy is in die hospitaal en die dissiplinêre verhoor het in sy afwesigheid plaasgevind. Hy oorweeg sy opsies oor wat om te doen.
Hy is in kennis gestel van die klag by die polisie.
Oor die aantyging van finansiële wangedrag het hy gesê hy behou hom die reg voor in die verband en wou geen kommentaar lewer nie.
Die kantoor van die kredietombudsman kry sy finansiering van die bedryf deur middel van ledegeld en geen geld word van die staat gekry nie. Dit is 'n vrywillige organisasie.